নিজস্ব প্রতিবেদন: কলকাতা পুলিসের স্টিকার লাগানো গাড়িতে করে অপহরণ!  অবাক লাগলে এমনটাই হল বাগুইআটির কৈখালিতে। উদ্ধার করা হয়েছে অপহৃত ব্যবসায়ীকে। ঘটনায় গ্রেফতার ৪। কিন্তু কোথা থেকে এল পুলিসের স্টিকার?  চলছে তদন্ত। নকল পুলিসের গাড়িতেই তুলে নিয়ে যাওয়া হয়েছিল ব্যবসায়ী রোহন চ্যাটার্জিকে। গাড়িটির সন্ধান পেয়েই চমকে উঠেছে পুলিস! গাড়িতে জ্বলজ্বল করছে কলকাতা পুলিসের স্টিকার। অভিযোগ বৃহস্পতিবার সকালে কৈখালি থেকে অপহরণ করা হয় রোহন চ্যাটার্জিকে। তদন্তে নামে বাগুইআটি থানা আর বিধাননগর কমিশনারেটের গোয়েন্দারা। মোবাইল ফোন ট্র্যাক করে ফুলবাগান এলাকা থেকে উদ্ধার করা হয় রোহন চ্যাটার্জিকে। ধৃতরা জানায় ব্যবসায় আর্থিক বিবাদের জেরেই অপরহণ। পাওনা টাকা আদায়ের জন্যই অপহরণ করে তারা। তবে, পুলিসকে সব থেকে বেশি ভাবাচ্ছে গাড়িতে লাগানো পুলিসের স্টিকার।